遊嵩山與王弱翁聯句
作者：范純仁
朝代：宋

paragraphs: 靈境中天秀，雄名古到今。
位尊朝列嶽，勢重壓千岑。
靜鎖神僊宅，高盤宇宙心。
孤棱標日月，絕仞倚戈鐔。
彩棟靈祠邃，層壇凈剎深。
民祈傳覡語，國祀致君忱。
碑古苔生字，堂虛畫蠹金。
山呼曾薦壽，神降即爲霖。
事怪塗山石，形端玉女砧。
峰巒排翠玉，灘瀨潄鳴琴。
蕙帳人誰繼，金泥迹可尋。
唐經藏寶妙，魏殿想鑾音。
雲作他方雨，松連別院陰。
谷泉長浸斗，頂路欲捫參。
探穴魂潛動，捫蘿力不禁。
箕熊分蟻垤，伊洛認蹄涔。
鳥道樵夫去，龍潭驛使臨。
衆僊停羽駕，昔帝儼宸襟。
選勝先看記，乘危可作箴。
天門開四極，樹品冠雙林。
靈藥看苗劚，香醪挈榼斟。
道宮庭不掃，學館突無黔。
壠麥風摇浪，溪淙石聳簪。
雜花春爛熳，老木夜蕭森。
夕照河光接，晴嵐塔影侵。
深崖藏積雪，虛壑響幽禽。
溪月寒澄霽，巖烟暮杳沈。
寺橋橫螮蝀，禪磬擊璆琳。
拂壁題新字，逢僧舉舊吟。
疲驂何處解，高閣在崎嶔。